KIRJALLINEN KYSYMYS E-0762/03

esittäjä(t): Charles Tannock (PPE-DE) komissiolle

(12. maaliskuuta 2003)

Aihe: Koillis-Puolassa sijaitsevan Biebrzan suoalueen suojelu

Eräiden tietojen mukaan Puolan koillisosaan suunnitellaan mittavaa tienrakennushanketta, jonka seurauksena Via Baltica -moottoritie kulkisi Biebrzan kansallispuiston sekä Augustowin ja Knyszynin aarniometsien läpi. Samat lähteet kertovat, että tien rakentaminen rahoitettaisiin osittain tai kokonaan EU:n varoilla. Biebrzan suoaluetta pidetään yhtenä Euroopan tärkeimmistä suoalueista, ja alueella pesii poikkeuksellisen runsas lintukanta, johon kuuluu mm. musta- ja kattohaikaria, kotkia, kanahaukkoja, kurkia, ruisrääkkiä, tiiroja, punavarpusia, sinirintoja ja haarahaukkoja, sekä muita eläinlajeja. Maailman luonnonsuojelusäätiö (WWF) on mukana kymmenen vuoden suojeluhankkeessa, jonka tavoitteena on suojella kyseistä suoaluetta.

Pitävätkö edellä mainitut tienrakennushanketta koskevat tiedot paikkaansa? Mikäli pitävät, onko komissio keskustellut tien reitistä, mukaan lukien mahdollisuudesta valita jokin monista muista vaihtoehtoisista reiteistä, Puolan viranomaisten kanssa? Onko Puola sitoutunut noudattamaan EU:n ympäristödirektiivien vaatimuksia ennen liittymistään unioniin? Onko liittymistä edeltäviin rakennushankkeisiin suunnattujen EU-varojen myöntäminen kaikissa ehdokasvaltioissa sidottu EU:n ympäristölainsäädännön noudattamiseen?

Margot Wallströmin komission puolesta antama vastaus

(15. huhtikuuta 2003)

Via Baltica -moottoritie on yksi yleiseurooppalaisessa liikennekonferenssissa Kreetalla 1994 yksilöidyn käytävän I tieosuuksista. Tammikuussa 1996 perustettiin Via Balticaa käsittelevä korkean tason työryhmä, ja se on määritellyt tien parannustarpeet ja tarpeen pyrkiä koordinoimaan kansallisista talousarvioista, lainojen avulla ja yhteisön varoista rahoitettavia investointeja. Via Baltica -moottoritie seuraa pääasiassa nykyisiä tielinjauksia.

Yleiseurooppalaisessa liikennekäytäväsuunnitelmassa hahmotellaan liikenteen kehittämisen maantiede, eikä siinä yksilöidä liikennehankkeita. On selvää, että Puolan hallitus on ensisijaisesti vastuussa kaiken infrastruktuurin rakentamisesta ja ylläpidosta alueellaan.

Oikeudellisesti nähtynä yhteisön lainsäädäntöä sovelletaan uusissa jäsenvaltioissa vasta unioniin liittymisestä alkaen. Komissio katsoo kuitenkin, että ehdokasvaltioiden pitäisi soveltaa ja panna täytäntöön yhteisön ympäristölainsäädännön säännöksiä jo liittymistä edeltävänä aikana. Toisin sanoen kaikkien uusien investointien pitäisi noudattaa yhteisön ympäristölainsäädäntöä.

Komissio haluaa korostaa, että liittymistä valmistelevan rakennepolitiikan välineen (ISPA) rahoitusta ei ole myönnetty Puolan Biebrzan kansallispuiston läpi kulkevan moottoritien rakentamiselle. Tällainen hanke ei myöskään ole tällä hetkellä valmisteluvaiheessa. Jos yhteisön liittymistä valmistelevaa rahoitusta tarvitaan laajoihin infrastruktuurin kehittämishankkeisiin, on noudatettava samanlaisia vaatimuksia kuin mitä yhteisön ympäristölainsäädännössä säädetään, ennen kuin ehdokasvaltioille myönnetään komission rahoitusta. Tähän kuuluvat ympäristövaikutusten arviointia koskevan direktiivin säännökset (tiettyjen julkisten ja yksityisten hankkeiden ympäristövaikutusten arvioinnista annetun direktiivin

85/337/ETY muuttamisesta 3. maaliskuuta 1997 annettu neuvoston direktiivi 97/11/EY(1)). Lisäksi ehdokasmaan olisi tutkittava, onko hankkeella vaikutusta ympäristöllisesti haavoittuviin alueisiin, jotka saatetaan suojella luontotyyppidirektiivin (luontotyyppien sekä luonnonvaraisen eläimistön ja kasviston suojelusta 21. toukokuuta 1992 annettu neuvoston direktiivi 92/43/ETY(2)) tai lintudirektiivin (luonnonvaraisten lintujen suojelusta 2. huhtikuuta 1979 annettu neuvoston direktiivi 79/409/ETY(3)) nojalla jossain vaiheessa tulevaisuudessa.

Biebrzan kansallispuiston on luonnon kannalta on huomattavan arvokas. Lisäksi vaikuttaa enemmän kuin todennäköiseltä, että Biebrza osoitetaan Natura 2000 -alueeksi Puolan liittyessä yhteisöön. Tämä tarkoittaa, että asiassa pätevät tiukat suojelusäännöt. Luontotyyppidirektiivin 6 artiklassa vaaditaan kaikkia jäsenvaltioita arvioimaan kattavasti ehdotetun investoinnin kaikki vaihtoehdot, koska sillä olisi mahdollisesti kielteinen ympäristövaikutus mahdolliseen Natura 2000 -alueeseen. Jos vaihtoehtoa ei ole, investointi voidaan sallia ainoastaan, jos se on erittäin tärkeä yleisen edun kannalta ja kaikki korvaavat ja lieventävät toimenpiteet on toteutettu.

Komissio on kirjoittanut Puolan viranomaisille kiinnittääkseen niiden huomion näihin seikkoihin ja varmistuakseen siitä, että tapauksessa on noudatettu luontotyyppidirektiivin 6 artiklassa asetettuja vaatimuksia. Puolan viranomaiset ovat todenneet, että ne kaksi kuntaa, joita asia koskee, ovat laatineet ennusteen ehdotetun reitin ympäristövaikutuksista. Maan kaavoittamisen ja käytön ehtoja koskevaa päätöstä, jolla määritettäisiin tien sijainti, ei vielä ole tehty. Viranomaiset aikovat ilmoittaa komissiolle asiassa tapahtuvasta kehityksestä.

(1) EYVL L 73, 14.3.1997.

(2) EYVL L 206, 22.7.1992.

(3) EYVL L 103, 25.4.1979.